SPALI ยอดพรีเซลถล่มทลาย! ดันกำไรปีนี้โตทุบสถิตินิวไฮ
SPALI ยอดพรีเซลถล่มทลาย! ดันกำไรปีนี้โตทุบสถิตินิวไฮ ด้าน โบรกฯ ชูเป็น Top Pick กลุ่ม หลังมีส่วนแบ่งการตลาดเพิ่มขึ้น โดยเฉพาะในต่างจังหวัด ชี้จากการทยอยรับรู้รายได้จาก backlog 3.97 หมื่นล้านบาท ช่วยดันกำไรทำนิวไฮต่อเนื่องถึง 3 ปี
13 มิ.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของ บริษัท ศุภาลัย จำกัด (มหาชน) หรือ SPALI หลังจากนักวิเคราะห์มองว่า กลุ่มสังหาริมทรัพย์เริ่มกลับมาฟื้นตัวอีกครั้ง หลังแนวโน้มกำไรในไตรมาส 2/60 เติบโตแข็งแกร่ง โดย SPALI ถือว่ามียอดขาย Presales โดดเด่นและทำสถิตสูงสุดต่อเนื่อง รวมทั้งมี backlog สูงกว่า 3 หมื่นล้านบาท ซึ่งจะรับรู้รายได้ตั้งแต่ปีนี้ไปจนถึงปี 63 จึงคาดว่าจะช่วยหนุนในกำไรทำสูงสุดต่อเนื่องไปอีก 3 ปีข้างหน้า
อนึ่ง ราคาหุ้น SPALI ปิดตลาดวานนี้ (8 มิ.ย.) อยู่ที่ 26.50 บาท ปรับตัวขึ้น 0.75 บาท หรือ 2.91% ด้านมูลค่าซื้อขาย 236.68 ล้านบาท ขณะที่ยังมีอัพไซด์ที่นักวิเคราะห์ให้จากราคาเป้าหมาย 32 บาท อยู่ 20.75%
 
โดยนักวิเคราะห์ บล.บัวหลวง ระบุในบทวิเคราะห์ โดยมองว่า กลุ่มอสังหาริมทรัพย์ ถึงเวลาที่จะกลับมาให้ความสนใจอีกครั้ง และมีการปรับคำแนะนำของกลุ่มจาก NEUTRAL เป็น OVERWEIGHT ซึ่งมีปัจจัยหนุนดังนี้ ข่าวร้ายได้สะท้อนไปในราคาหุ้นมากแล้ว จากกำไรในไตรมาส 1/60 ที่เป็นจุดที่แย่ที่สุดสำหรับปี
โดยคาดว่าจะเริ่มเห็นการฟื้นตัวของกำไรในไตรมาส 2/60 และเติบโตอย่างแข็งแกร่งเทียบช่วงเดียวกันของปีก่อนและไตรมาสก่อน ในไตรมาส 3/60 รวมถึงยังมีการประกาศจ่ายปันผลระหว่างกาลหลังจากงบไตรมาส 2/60 ประกาศออกมา
ขณะที่ Presales กลับมาน่าตื่นเต้น โดยยอดการเปิดโครงการใหม่จะเร่งตัวขึ้นกว่า 2 เท่าในไตรมาส 2/60 เป็น 7.7 หมื่นล้านบาท (โต 82% เทียบช่วงเดียวกันของปีก่อนและเพิ่มขึ้นจากไตรมาส 1/60 ซึ่งอยู่ที่ 3.9 หมื่นล้านบาท) และปรับตัวเพิ่มขึ้นต่อเนื่องในไตรมาส 3/60-4/60
ส่วน Earnings visibility เริ่มปรับตัวสูงขึ้น โดย backlog ณ ตอนนี้การันตีรายได้สำหรับปี 2017 ถึง 50% เพิ่มขึ้นจาก 31% ในช่วงปลายปี 2016 และ 4) Valuation ยังถูก เทรดอยู่ที่ PER 8.4 เท่า ต่ำกว่าค่าเฉลี่ยที่ 10.9 เท่า ทั้งนี้มองว่า ปีนี้ SPALI จะมีกำไรเติบโตอย่างโดดเด่น
 
ด้านนักวิเคราะห์ บล.ธนชาต ระบุในบทวิเคราะห์ แนะนำซื้อ SPALI ที่ราคาเป้าหมาย 32 บาท/หุ้น โดยเลือกให้เป็นหนึ่งใน top pick ของกลุ่ม จากการมีส่วนแบ่งทางการตลาดเพิ่มขึ้นจากยอด Presales ที่แข็งแกร่งทำสถิติสูงสุดได้อย่างต่อเนื่อง ช่วยผลักดันกำไรให้สูงสุดเป็นประวัติการณ์ตลอดสามปีข้างหน้า ด้วยยอด backlog ที่สูงที่สุดในกลุ่มฯ และอัตราปฏิเสธของธนาคารที่ต่ำ
โดยมองว่า SPALI เป็นบริษัทที่ความสามารถในการกำไรสูงที่สุดในกลุ่มฯ ด้วยอัตรากำไรขั้นต้นที่สูงถึง 39% (เทียบกับ 33% ของกลุ่มฯ ) และอัตราค่าใช้จ่ายในการบริหารต่อยอดขายที่ต่ำเพียง 11% (เทียบกับ 16% ของกลุ่มฯ) ประมาณ EPS เติบโตที่ 10% และ 14% ในปี 60-61 เทียบกับ PE และมีอัตรากำไรสุทธิ 22% (เทียบกับ 14% ของกลุ่มฯ) ที่ 8.3 เท่า และ 7.3 เท่าในทั้งสองปี
นอกจากนี้ SPALI เป็นผู้บุกเบิกพัฒนาอสังหาฯ ในพื้นที่ต่างจังหวัด โดยเข้าไปทำตลาดมากที่สุดในกลุ่มฯในตลาดอสังหาฯ ต่างจังหวัด บริษัทสามารถกินส่วนแบ่งทางการตลาดได้ ทั้งนี้บริษัทวางเป้ามี presales จากต่างจังหวัดที่ 28% ในปี 60 หรือคิดเป็นการเติบโต 31% เทียบช่วงเดียวกันของปีก่อนเพิ่มเป็น 7.6 พันล้านบาท ผลการดำเนินงานยังคงเป็นไปตามเป้าหมาย โดยปัจจุบันบริษัทเข้าไปทำตลาดใน 11 จังหวัด และวางแผนจะทำตลาดที่เชียงรายเพิ่มอีกหนึ่งจังหวัดในปีนี้
อย่างไรก็ตาม ถึงแม้จะเป็นบริษัทอสังหาฯ ขนาดกลาง แต่ SPALI มี backlog มูลค่าสูงที่สุดในกลุ่มถึง 3.97 หมื่นล้านบาท ซึ่งคาดว่าจะรับรู้เป็นรายได้ได้ถึงปี 63 โดยปีนี้จะรับรู้รายได้ประมาณ 1.37 หมื่นล้านบาท, ปี 61 จะรับรู้รายได้ราว 1.07 หมื่นล้านบาท, ปี 62 จะรับรู้รายได้ราว 1.01 หมื่นล้านบาท และปี 63 จะรับรู้รายได้ราว 5.24 พันล้านบาท